**NUOTEKŲ TURĖTOJO ATMINTINĖ**

Atskirosios (individualiosios) nuotekų tvarkymo sistemos turi būti įrengiamos ir eksploatuojamos teisės aktų nustatyta tvarka. Nuotekoms surinkti įrengiami kaupimo rezervuarai, o joms kaupti ir iš dalies valyti - septikai su kaupimo rezervuarais. Remiantis Vilniaus rajono savivaldybės tarybos sprendimu Nr. T3-448, nuotekų turėtojai *privalo laikytis šių reikalavimų:*

1. nuotekų kaupimo rezervuaras turi atitikti statybos techninio reglamento „Nuotekų valyklos. Pagrindinės nuostatos“ keliamus reikalavimus;
2. turi būti sandarus (gelžbetoninis, plastmasinis, stikloplasčio) su įrengta kokybiška hidroizoliacija, kuri apsaugo nuo galimo nuotekų patekimo į aplinką;
3. turi būti uždengtas dangčiu (saugumo sumetimais);
4. turi būti patogus privažiavimas prie nuotekų kaupimo rezervuaro, kad būtų galima saugiai išsiurbti nuotekas;
5. turi būti periodiškai tikrinamas nuotekų kaupimo rezervuaro sandarumas, t.y. stebėti ar nuotekų kaupimo rezervuaro turinys tirštėja ir/ar nedidėja sukauptų nuotekų kiekis proporcingai sunaudotam geriamojo vandens kiekiui;
6. turi būti stebimas nuotekų kaupimo rezervuaro prisipildymas ir laiku pašalinamos nuotekos;
7. nuotekų kaupimo rezervuare sukauptas nuotekas rekomenduojama išvežti ne rečiau kaip kartą per mėnesį.

**DRAUDŽIAMA :**

* mesti į nuotekų sistemą kietas atliekas (sauskelnes, higieninius paketus, popierinius rankšluosčius ir kitas medžiagas galinčias mechaniškai sutrikdyti septikų darbą);
* pilti koncentruotas chemines medžiagas ir preparatus (rūgštis, šarmus, valiklius, tirpiklius, riebalus, alyvas ir pan.);
* pilti skystas atliekas ir gamybines nuotekas (naudotus tepalus, akumuliatorių rūgštį, dažus, netinkamus vartoti vaistus, fotoskiediklius , pesticidus ir kt.).

Nuotekų turėtojas sukauptas nuotekas tolimesniam apdorojimui turi perduoti nuotekų vežėjui *pagal galiojančią nuotekų išvežimo paslaugos sutartį.* Nuotekų turėtojas turi saugoti nuotekų išvežimo paslaugos sutartį visą sutarties galiojimo laikotarpį ir dar 3 metus jai pasibaigus, o apmokėjimą patvirtinančius dokumentus ir važtaraščius (jų kopijas) – 3 metus po apmokėjimo ir važtaraščio surašymo dienos.

Nuotekų vežėjai turi teisę atsisakyti vežti nuotekas iš vietinių nuotekų šalinimo įrenginių neatitinkančių nustatytų reikalavimų.

Už netinkamą nuotekų tvarkymą ir padarytą žalą aplinkai, žmonių sveikatai ir turtui nuotekų turėtojas atsako Lietuvos teisės aktų nustatyta tvarka.